和許尉仙田舍野老有可憐之態壁間之什
作者：李呂
朝代：宋

paragraphs: 乞糴民宵征，出糶官夙駕。
艱食間填壑，災星未退舍。
七閩况多山，厥田惟中下。
年登穀粟賤，逐末貪白話。
一逢歲不稔，大半爲饑者。
公私久匱乏，誰歟可資藉。
哀哉南畝農，長年服耕稼。
傾囷了租賦，僅逃吏胥駡。
東作已無糧，貪賒寧論價。
負逋罄産償，求售忘早夜。
逡巡生計盡，失所安足訝。
尉仙明達人，出語補風化。
咄彼兼并家，斂衽當愧謝。